钦定古今图书集成/明伦汇编/官常典/第485卷 > 韩盛
## 钦定古今图书集成/明伦汇编/官常典/第485卷 > 韩盛

按《周书杨𢷋传》，“𢷋之败也，新平郡守韩盛亦于洛阳
战殁。盛字文炽，南阳渚阳人也。五世祖远，为郑县令，
因徙居京兆之渭南焉。曾祖良，举秀才，奉朝请，姑臧
令。祖与，魏傥城郡守，赠直州刺史。父先藻，安夷鄜城
二郡守，赠镇远将军，义州刺史。盛幼有操行，涉猎经
史，兼善骑射，膂力过人。魏大统初，起家开府行参军，
转参军事，从李远积年征讨，每有战功。累迁至都督、
辅国将军、中散大夫、帅都督、持节、平东将军、大中大
夫、银青光禄大夫、大都督。”明帝二年，封临湍县子，邑
三百户。保定四年，授使持节、车骑大将军、仪同三司、
虞部下大夫。出为新平郡守。居官清静，严而不残，矜
恤孤贫，抑挫豪右，贼盗止息，郡治肃然。寻以本官从
晋公护东讨，于洛阳战殁。赠浙、洛、义三州刺史，谥曰
“壮。”子谦嗣。